ปัญหาสหรัฐส่อลากยาว 10 ปี
“สติกลิทช์” อดีตที่ปรึกษาประธานาธิบดีคลินตัน ชี้เศรษฐกิจสหรัฐย่ำแย่ลากยาว 10 ปี ย้ำคิวอี 2, 3 สร้างความปั่นป่วนทั่วโลก
16 มี.ค. 2556

“สติกลิทช์” อดีตที่ปรึกษาประธานาธิบดีคลินตัน ชี้เศรษฐกิจสหรัฐย่ำแย่ลากยาว 10 ปี ย้ำคิวอี 2, 3 สร้างความปั่นป่วนทั่วโลก 
ศาสตราจารย์โจเซฟ สติกลิทช์ นักเศรษฐศาสตร์รางวัลโนเบล อดีตที่ปรึกษาทางเศรษฐกิจของประธานาธิบดีบิล คลินตัน ปาฐกถาเรื่อง ทิศทางเศรษฐกิจโลก ในการประชุมวิชาการนานาชาติ โดยมองว่าเศรษฐกิจในสหรัฐจะไม่สามารถดีขึ้นได้ภายใน 10 ปีจากนี้ การฟื้นฟูเศรษฐกิจในสหรัฐต้องใช้เวลานานกว่าปกติ ซึ่งไม่มีทางที่เศรษฐกิจสหรัฐจะเติบโตได้ถึง 3% ในเวลาอันใกล้
ศาสตราจารย์สติกลิทช์ กล่าวว่า การอัดฉีดสภาพคล่องเข้าสู่ระบบทั้งคิวอี 2 และคิวอี 3 ไม่ได้ทำให้เศรษฐกิจสหรัฐดีขึ้น ในทางกลับกันยังสร้างก่อปัญหาให้ทั่วโลก รวมทั้งนโยบายรัดเข็มขัดของรัฐบาล ก็ยิ่งทำให้เศรษฐกิจสหรัฐฝืดเคือง อำนาจรัฐบิดเบือนเศรษฐกิจเพื่อผลประโยชน์ตัวเอง ในขณะที่คนส่วนใหญ่ไมได้มีฐานะดีขึ้น สิ่งเหล่านี้สะท้อนได้จากอัตราการว่างงานในสหรัฐที่ยังอยู่ในระดับสูง จำนวนคน 1 ใน 6 ของสหรัฐไม่สามารถหางานทำแบบเต็มเวลาได้
ทั้งนี้การแก้ปัญหาในสหรัฐที่ถูกวิธีต้องมีการลงทุนโครงสร้างพื้นฐาน และเทคโนโลยี ปัญหาที่เกิดขึ้นในสหรัฐขณะนี้คือ การลงทุนในประเทศต่ำมาก สิ่งเหล่านี้จะช่วยเศรษฐกิจมีความแข็งแรงในระยะยาว